CELEX: C2006/212/17
Language: et
Date: 2006-09-02 00:00:00
Title: Kohtuasi C-242/06: Eelotsusetaotlus, mille esitas Raad van State (Madalmaad) 29. mail 2006  — Minister voor Vreemdelingenzaken en Integratie ja T. Sahin kaebus rechtbank 's-Gravenhage'i otsuse peale asjas nr AWB 04/45792

2.9.2006   
            
            
               ET
            
            
               Euroopa Liidu Teataja
            
            
               C 212/10
            
         Eelotsusetaotlus, mille esitas Raad van State (Madalmaad) 29. mail 2006 — Minister voor Vreemdelingenzaken en Integratie ja T. Sahin kaebus rechtbank 's-Gravenhage'i otsuse peale asjas nr AWB 04/45792
   (Kohtuasi C-242/06)
   (2006/C 212/17)
   Kohtumenetluse keel: hollandi
   Eelotsusetaotluse esitanud kohus
   Raad van State
   Põhikohtuasja pooled
   
      Hageja: Minister voor Vreemdelingenzaken en Integratie ja T. Sahin
   Eelotsuse küsimused
   
               1a.
            
            
               Kas otsuse nr 1/80, mis käsitleb assotsiatsiooni arengut, artiklit 13 tuleb Euroopa Kohtu 21. oktoobri 2003. aasta otsuse valguses liidetud kohtuasjades C-317/01 ja C-369/01: Abatay jt, EKL 2003, lk I-12301, punktide 81 ja 84 tähenduses tõlgendada selliselt, et Türgi kodanikust välismaalane, kes on järginud õigusnorme, mis käsitlevad esimest riigi territooriumile sisenemist ja seal elamist ning kes on töölepingute alusel töötanud erinevate tööandjate juures, kuid kes ettenähtud tähtaja jooksul ei ole taotlenud selle pikendamist, millest tulenevalt pärast elamisloa kehtivusaja lõppu ning selle pikendamistaotluse esitamise ajal see isik ei viibinud siseriikliku õiguse alusel asjaomases riigis seaduslikult ning tal ei olnud õigust selles riigis töötada, võib tugineda sellele sättele.
            
         
               1b.
            
            
               Kas vastus küsimusele 1a on erinev juhul, kui välismaalase elamisloataotluse, mis on esitatud pärast selleks ettenähtud tähtaja möödumist, kuid elamisloa kehtivuse lõppemisest kuue kuu jooksul, ning mida siseriiklikus õiguses käsitletakse kui esmase elamisloa andmise taotlust, läbivaatamisel arvestatakse seda, kas taotlus vastab elamisloa pikendamise tingimustele ja välismaalasel on lubatud oodata kõnelause taotluse lahendust asjaomase riigi territooriumil?
            
         
               2a.
            
            
               Kas otsuse nr 1/80 artiklis 13 kasutatud mõistet “piirang” tuleb tõlgendada selliselt, et see mõiste hõlmab kohustust tasuda elamisloa kehtivuse pikendamistaotluse läbivaatamise eest lõivu, mis on kehtestatud Türgi kodanike suhtes, kellele laieneb otsus nr 1/80, mille maksmata jätmisel tema taotlust ei vaadata Vw 2000 artikli 24 lõike 2 alusel läbi?
            
         
               2b.
            
            
               Kas vastus küsimusele 2a on erinev juhul, kui lõivu kogusumma ei ületa taotluse läbivaatamise kulu?
            
         
               3.
            
            
               Kas otsuse nr 1/80 artiklit 13, millega rakendatakse Euroopa Majandusühenduse ja Türgi vahel assotsiatsiooni loomiseks sõlmitud lepingu lisaprotokoll (1), tuleb selle protokolli artikliga 59 koosmõjus tõlgendada selliselt, et Türgi kodanike suhtes, kellele laieneb otsus nr 1/80, ei tohi elamisloataotluse või selle pikendamistaotluse läbivaatamise lõivu kogusumma (mis oli asjaomase välismaalase suhtes kõnealusel ajal 169 eurot) ületada lõivu kogusummat, mis tuleb maksta Euroopa Ühenduse kodanikel (30 eurot) vastava elamisõigust tõendava dokumendi taotluse läbivaatamise ja väljastamise eest (vt direktiivi 68/360/EMÜ (2) artikli 9 lõiget 1 ja direktiivi 2004/38/EÜ (3) artikli 25 lõiget 2)?
            
         
      (1)  EÜT 1972 L 293, lk 1; ELT eriväljaanne 11/11, lk 41.
   
      (2)  Nõukogu 15. oktoobri 1968. aasta direktiiv 68/360/EMÜ liikmesriikide töötajate ja nende perekondade liikumis- ja elamispiirangute kaotamise kohta ühenduse piires (EÜT L 257, lk 13; ELT eriväljaanne 05/01, lk 27).
   
      (3)  Euroopa Parlamendi ja nõukogu 29. aprilli 2004. aasta direktiiv 2004/38/EÜ, mis käsitleb Euroopa Liidu kodanike ja nende pereliikmete õigust liikuda ja elada vabalt liikmesriikide territooriumil ning millega muudetakse määrust (EMÜ) nr 1612/68 ja tunnistatakse kehtetuks direktiivid 64/221/EMÜ, 68/360/EMÜ, 72/194/EMÜ, 73/148/EMÜ, 75/34/EMÜ, 75/35/EMÜ, 90/364/EMÜ, 90/365/EMÜ ja 93/96/EMÜ (ELT L 158, lk 77; ELT eriväljaanne 05/05, lk 46).